בס"ד, כסלו תשפ"ה

סנהדרין דף ז', מתינות בדין

**א. מתינות**

1. **סנהדרין, דף ז':** "דרש בר קפרא: מנא הא מילתא דאמרו רבנן הוו מתונין בדין - דכתיב לא תעלה במעלת, וסמיך ליה ואלה המשפטים".
2. **משנה אבות, א' א':** "משה קבל תורה מסיני ומסרה ליהושע ויהושע לזקנים וזקנים לנביאים ונביאים מסרוה לאנשי כנסת הגדולה הם אמרו שלשה דברים הוו מתונים בדין והעמידו תלמידים הרבה ועשו סייג לתורה".
3. **פירוש רבינו יונה שם:** "למורים הוראות ולפוסקין הוראות ולפוסקין את הדין אמרו לבל יסמכו במחשבה ראשונה אך בהמתנה גדולה ובעיון הדק לבל יטעו בשיקול הדעת, כי האדם הממהר להורות נקרא פושע ואף על פי שחשב לומר האמת אין זה שוגג אך קרוב למזיד ... וכמו שאמרו חז"ל הגס לבו בהוראה שוטה רשע וגס רוח. לכן האדם המורה יש לו לישא וליתן בדבר ולהחמיץ המחשבה ולהשהותה כענין שאמרו מחמיצין את הדין שעל ידי חימוץ והמתנה מוסיף סברא על סברתו ופלפול על פלפולו עד שידין דין אמת לאמתו כי במחשבה השניה יראה לומר מה שלא ראה בראשונה ובענין זה אמר אסף[[1]](#footnote-1) (תהלים ע"ג כ"א) כי יתחמץ לבבי וכליותי אשתונן ... והטעם על שאמר הוו מתונים בדין כדי להזהיר יותר על הדינין משאר הוראות שהם עיקר גדול בידיעת ית' וית' וכמו שאמר ירמיה הנביא ע"ה (ירמיה ט' כ"ג) השכל וידע אותי כי אני ה' עשה חסד משפט וצדקה בארץ כי באלה חפצתי נאם ה'. ואיך ישכיל אדם לדעת את ה' והוא דבר הנמנע אך בזאת ידענו לעשות דין ומשפט כי ה' עשה אלה וזהו שנאמר (שם כ"ב ט"ז) דן דין עני ואביון אז טוב, הלא היא הדעת אתי נאם ה'. וכתיב במקום אחר (מיכה ו' ח') ומה ה' דורש ממך כי אם עשות משפט ואהבת חסד כי הדינין הם שרש גדול לתורה ומהם נשתת העולם כמו שאמרו במדרש כתיב לפני עשרת הדברות (שמות יח) ושפטו את העם בכל עת וכתיב לאחר עשרת הדברות (שם כ"א) ואלה המשפטים".
4. **סנהדרין, דף ל"ה:** "אשרו חמוץ - אשרו דיין שמחמץ את דינו"[[2]](#footnote-2).
5. **רש"י שם:** "שמחמץ את דינו - שמשהא אותו ומלינו כדי להוציאו לאמיתו".
6. **סנהדרין, דף ז':** "דרש רבי יאשיה ואיתימא רב נחמן בר יצחק: מאי דכתיב בית דוד כה אמר ה' דינו לבקר משפט והצילו גזול מיד עושק, וכי בבקר דנין וכל היום אין דנין? אלא: אם ברור לך הדבר כבקר - אמרהו, ואם לאו - אל תאמרהו. רבי חייא בר אבא אמר רבי יונתן מהכא: אמר לחכמה אחתי את אם ברור לך הדבר כאחותך שהיא אסורה לך - אומרהו, ואם לאו - אל תאמרהו".
7. **משנה אבות, ד' ז'-ח':** "רבי ישמעאל בנו אומר: החושך עצמו מן הדין פורק ממנו איבה וגזל ושבועת שוא. והגס לבו בהוראה שוטה רשע וגס רוח. הוא היה אומר אל תהי דן יחידי שאין דן יחידי אלא אחד ואל תאמר קבלו דעתי שהן רשאין ולא אתה".
8. **סמ"ע חושן משפט י' ס"ק ג':** "שוטה רשע כו'. שוטה שהוא סובר שהוא חכם בדין ויודע אותו, ואינו, ונשאר בשטותו. ורשע על שמעוות הדין. וגס רוח שסובר שא"צ לאיש כמוהו להיות מתון בדין".

**ב. התייעצות ו"המלכה"**

1. **יבמות, דף ק"ט:** "תוקע עצמו לדבר הלכה ... ואיבעית אימא: בדיינא דאתי דינא לקמיה, וגמר הלכה ומדמי מילתא למילתא, ואית ליה רבה ולא אזיל משאיל; דאמר רבי שמואל בר נחמני אמר רבי יונתן: לעולם יראה דיין עצמו כאילו חרב מונחת לו בין יריכותיו וגיהנם פתוחה לו מתחתיו, שנאמר: הנה מטתו שלשלמה ששים גבורים סביב לה מגבורי ישראל וגו' מפחד בלילות, מפחד של גיהנם שדומה ללילה".
2. **ב"ח חושן משפט, י' (מצוטט בקצות ס"ק א'):** "ומפרש הטור הא דאתא דינא קמיה הוא הדין הראשון ונמלך ברבו עליו וגמר הילכתא, ואח"כ בא דין אחר לפניו ומדמהו לאותו דין וכו' הרי זה שוטה וכו' כי חייב הוא להמלך ברבו בכל דין ודין. ולא כן פירשו שאר מפרשים אלא איירי בדין אחד שכבר ידעו בבירור, ואילו היה בא לפניו אותו הדין לא היה צריך להמלך ברבו, אלא הדין השני מדמה אותו לדין הראשון שאינו יודעו בבירור".
3. **שו"ת משפטי עוזיאל, חושן משפט ד', סימן א' אותיות ב'-ג' (בתשובה בעניין "בית דין לערעורים" לאור ההלכה):** "המשפט החקי הנשען על הכתוב בספר גרידא, וכן המשפט הבא מתוך שקול הדעת, איננו דורש מהשופט מתינות בדין והמלכה במי שגדול, כי מה תוסיף לו להשופט המתינות וההמלכה אחרי הכתב המפורש, ואחרי שקול דעתו? אולם השופט הישראלי המצווה לשפוט משפט צדק ולגלות את האמת הברורה, כדכתיב: "ושפטו את העם משפט צדק" - הכרת האמת והצדק דורשת מחשבה עמוקה ועצה מרובה. רק מחיצה דקה, דקה מאוד כחוט השערה, מבדילה בין האמת והשקר ובין העול והצדק; אין אדם יכול לומר על עצמו שהגיע למדת הצדק והכרת האמת על פי השקפתו הראשונה, כי רבים הם הצדדים הנוטים לכאן ולכאן שלברורם והכרעתם דרושה תשומת לב, הכרת האחריות והמלכה במי שגדול; והערה אחת יכולה לשנות את דעתו של האדם מהקצה אל הקצה, ולכן ביסוד המשפט הישראלי שהוא יסוד הצדק והאמת נקבעו שתי הלכות: א) הוו מתונים בדין, (אבות פ"א מ"א) ... ב) אחריה באה עוד מצוה שניה ואזהרה חמורה, והיא: המלכה. זאת אומרת התיעצות והשגת הסכמת מי שגדול ומומחה ממנו ... ונפקא מינה בין שני הפירושים בב"ח, דלפירוש הטור בכל דין ודין צריך לאמלוכי אפילו אם יודע את הדין בבירור, אבל לפירוש השני ביודעו בבירור אין צריך לאמלוכי ומה שצריך המלכה היינו לדמות דבר שאין דמיונו ברור לו ... הלכה זאת נתקיימה ונשתמרה בידינו עד היום מפני אימת המשפט ובקשת האמת לאמתה, שהיא נטועה בלב כל הנגש להוראה ודיון. סקירה אחת בספרותנו ההלכותית תעיד לנו עד כמה נשתמרה ההלכה הזאת ונתקימה למעשה, ובכל ספרי התשובות דור דור תקופה ותקופה, נפגוש אותו החזיון של הרצת והרצאת שאלות ותשובות בכל הלכה משפטית שנתחדשה, או בכל שאלה מסובכת, אשר פתרונה דורש התעמקות הסברא והיקש דמיוני, או הכרעה בין סברות החולקים, לא רק לתלמיד חכם גדול שבעיר אלא גם לגדולי הדור בכל מקום שהם חונים. וכן שורת הדין מחייבת להיות מתון בדין, להמלך בכל מי שגדול, במשא ומתן הלכותי מצד הדמיון בנוי על יסודות התורה והמסורת בדבור או בכתב".
1. גם הטור כתב "כמו שאמר אסף", על פי אותו מזמור בתהילים ע"ג. [↑](#footnote-ref-1)
2. ראו בחידושי הר"ן שם שקבע שהדברים נכונים רק בדיני נפשות, אך בדיני ממונות "גומרין בו ביום". אמנם, הרמב"ם, ובעקבותיו הטוש"ע, נקטו שהדברים נכונים גם בדיני ממונות. [↑](#footnote-ref-2)